text: Danske chauffører: Vi frygter for vores job
  29 maj 2015 kl. 12.44
  Østeuropæiske lastbilchauffører, der bor i lastbilerne i månedsvis og koster en brøkdel, bekymrer de danske chauffører.
  Fra 2009 til 2013 steg mængden af lastvognsgods på de danske veje med 35 procent. Men antallet af danske chauffører holdt sig konstant omkring de 29.000. De danske chauffører frygter, de mister deres job til udenlandske konkurrenter.
  - Vi kan ikke leve af lønninger på 10.000 kroner om måneden, siger Steen Jensen, der har været lastbilchauffør i 30 år, til TV SYD.
  Med ferie og pension koster Steen Jensen og hans danske kolleger fire gange så meget, som østeuropæerne. Altså godt 40.000 kroner om måneden.
  Hver dag kører 1.300 udenlandske lastbilchauffører ind i Danmark. Og Steen Jensen frygter, at de tal blot stiger fremover.
  - Det kan jo komme til at betyde, at jeg ikke har noget job, siger han og fortsætter: Der kommer jo færre danskere på vejene. Og jeg tror, det er prisen, der er afgørende.
  